Forslag til Rådets forordning (EF) om ændring af Rådets forordning (EØF) nr. 1107/70 om støtte, der ydes inden for sektoren for transporter med jernbane, ad landeveje og sejlbare vandveje (95/C 253/07) (Tekst af betydning for EØS) KOM(95) 377 endelig udg. - 95/0204(SYN)

(Forelagt af Kommissionen den 19. juli 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 75 og 94,

under henvisning til forslag fra Kommissionen,

i samarbejde med Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Rådets forordning (EØF) nr. 1107/70 af 4. juni 1970 om støtte, som ydes inden for sektoren for transporter med jernbane, ad landeveje og sejlbare vandveje (1), senest ændret ved forordning (EØF) nr. 3578/92 (2), giver medlemsstaterne mulighed for at udvikle kombineret transport gennem støtte til investeringer i infrastruktur og i faste og mobile omladningsanlæg eller til driftsomkostninger i forbindelse med kombineret transport, der foretages inden for Fællesskabet og transiterer gennem tredjelande;

udviklingen i kombineret transport viser, at denne transportform stadig befinder sig i startfasen i visse af Fællesskabets regioner, og derfor skal støtteordningen forlænges;

det er således hensigtsmæssigt at opretholde den nuværende støtteordning indtil den 31. december 1997, og Rådet skal på de i traktaten fastsatte betingelser træffe afgørelse om, hvilken ordning der skal gælde senere, eller om nødvendigt på hvilke betingelser støtten skal bringes til ophør;

muligheden for at yde støtte til driftsudgifter i forbindelse med kombineret transport må kun opretholdes for Schweiz og staterne i det tidligere Jugoslavien, da Østrig siden hen er blevet medlem af Den Europæiske Union;

Rådets beslutning 75/327/EØF, som artikel 4 i forordning (EØF) nr. 1107/70 hænger sammen med, blev ophævet med Rådets direktiv nr. 91/440/EØF af 29. juli 1991 om udvikling af Fællesskabets jernbaner (3), og derfor udgår artikel 4;

de tilladte former for støtte, der vedrører landtransport, har vist sig at fungere tilfredsstillende, og det er derfor muligt at forenkle kontrollen med dem ved at undtage dem fra proceduren ifølge traktatens artikel 93, stk. 3;

Fællesskabet har enekompetence til at opstille regler om medlemsstaternes støtte til transportområdet, og disse regler skal tage form af en forordning;

derfor skal forordning (EØF) nr. 1107/70 ændres -

UDSTEDT FØLGENDE FORORDNING:

Artikel 1

I forordning (EØF) nr. 1107/70 foretages følgende ændringer:

- I artikel 3, stk. 1, litra e), ændres datoen »31. december 1995« til »31. december 1997«.

- I artikel 3, sidste led, udgår ordet »Østrig«.

- Artikel 4 udgår.

- Artikel 5, stk. 1, bliver herefter artikel 4, stk. 1.

- Artikel 5, stk. 2, bliver herefter artikel 4, stk. 2, og affattes således:

»2. Den i artikel 3, stk. 1, litra e), omhandlede støtte er undtaget fra proceduren i traktatens artikel 93, stk. 3; Kommissionen skal først have en foreløbig meddelelse om støtten hvert år ved årets begyndelse, dernæst en redegørelse for den efter budgetårets udgang.«

- Artikel 6 bliver herefter artikel 5.

- Artikel 7 bliver herefter artikel 6.

- Artikel 8 bliver herefter artikel 7.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Den finder anvendelse fra 1. januar 1996.

Denne forordning er gældende i alle enkeltheder og gælder umiddelbart i hver medlemsstat.

(1) EFT nr. L 130 af 15. 6. 1970, s. 1.

(2) EFT nr. L 364 af 12. 12. 1992, s. 11.

(3) EFT nr. L 237 af 24. 8. 1991, s. 25.